CELEX: 52012PC0146
Language: mt
Date: 2012-03-29 00:00:00
Title: Rakkomandazzjoni għal DEĊIŻJONI TAL-KUNSILL għan-nomina tal-Kapitali Ewropea tal-Kultura għall-2016 fi Spanja u l-Polonja

|
			
		
		
		52012PC0146
		
			Rakkomandazzjoni għal DEĊIŻJONI TAL-KUNSILL għan-nomina tal-Kapitali Ewropea tal-Kultura għall-2016 fi Spanja u l-Polonja /* COM/2012/0146 final */
			
				
		
		
			
			   	MEMORANDUM TA’ SPJEGAZZJONI
Id-Deċiżjoni 1622/2006/KE
tal-Parlament Ewropew u tal-Kunsill tal-24 ta' Ottubru 2006 li
tistabbilixxi azzjoni Komunitarja għall-avveniment tal-Kapitali Ewropea
tal-Kultura għas-snin mill-2007 sal-2019[1],
tistipula l-proċedura tan-nomina tal-Kapitali Ewropej tal-Kultura. Skont
l-Artikolu 2 ta' din id-Deċiżjoni, mill-2009 'l quddiem,
żewġt ibliet ta' żewġ Stati Membri se jinħatru
bħala l-Kapitali Ewropej tal-Kultura, skont min imissu, fl-ordni
kronoloġika stipulata fl-Anness tad-Deċiżjoni. Spanja u
l-Polonja huma intitolati li jospitaw l-avveniment fl-2016.
In-nomina għall-Kapitali Ewropej
tal-Kultura li tikkonċerna l-2016 u s-snin ta' wara hi sottomessa
għall-proċess li ġej.
Sejħa biex jitressqu l-applikazzjonijiet
se tiġi ppubblikata minn kull Stat Membru kkonċernat sa mhux aktar
tard minn sitt snin qabel l-avveniment. Bord tal-għażla magħmul
minn 13-il espert indipendenti fis-settur kulturali se jkollu laqgħa qabel
l-għażla u sa mhux aktar tard minn ħames snin qabel l-avveniment.Dan
jivvaluta l-applikazzjonijiet li tressqu skont il-kriterji stabbiliti
fl-Artikolu 4 tad-Deċiżjoni 1622/2006/KE u jaqbel dwar lista
qasira ta' bliet kandidati li għandhom jibqgħu jiġu kkunsidrati
wara li titlesta l-applikazzjoni tagħhom.
Kull Stat Membru kkonċernat ilaqqa'
l-bord għall-għażla finali, disa' xhur wara l-laqgħa ta'
qabel l-għażla. Wara valutazzjoni estensiva tal-bliet
magħżula minn qabel skont il-kriterji stabbiliti għall-azzjoni,
il-bord jirrakkomanda belt waħda għat-titolu f'kull Stat Membru
kkonċernat.
Skont dawn ir-rakkomandazzjonijiet,
iż-żewġ Stati Membri jinnominaw belt kull wieħed biex tkun
il-Kapitali Ewropea tal-Kultura u jinnotifikaw lill-Parlament Ewropew,
lill-Kunsill, lill-Kummissjoni u lill-Kumitat tar-Reġjuni sa mhux aktar tard
minn erba' snin qabel ma jibda l-avveniment inkwistjoni.
Il-Parlament Ewropew jista' jressaq opinjoni
lill-Kummissjoni sa mhux aktar tard minn tliet xhur wara li jaslu
n-nominazzjonijiet.
Il-Kunsill, huwa u jaġixxi fuq
rakkomandazzjoni mill-Kummissjoni, jaħtar uffiċjalment il-bliet
inkwistjoni għas-sena li għaliha ġew innominati.
Wara li ntemmu ż-żewġ
fażijiet tal-kompetizzjoni deskritti hawn fuq, il-bord irrakkomanda li
Donostia-San Sebastián (Spanja) u Wrocław (il-Polonja) jospitaw
l-avveniment fl-2016 fir-rapporti datati Ġunju 2011.
Iż-żewġ Stati Membri nnotifikaw dawn in-nominazzjonijiet
lill-Parlament Ewropew, lill-Kunsill, lill-Kummissjoni u lill-Kumitat
tar-Reġjuni sal-ħarifa tal-2011.
Il-Parlament Ewropew ta l-opinjoni favorevoli
tiegħu lill-Kummissjoni lejn l-aħħar ta'
Diċembru 2011.
Għaldaqstant, il-Kummissjoni,
b'konformità mal-Artikolu 9.3 tad-Deċiżjoni 1622/2006/KE qed
tressaq lill-Kunsill ir-rakkomandazzjoni mehmuża għan-nomina
uffiċjali ta' Donostia- San Sebastián u ta' Wrocław rispettivament
għall-avveniment tal-Kapitali Ewropea tal-Kultura 2016.
Rakkomandazzjoni għal
DEĊIŻJONI TAL-KUNSILL
għan-nomina tal-Kapitali Ewropea
tal-Kultura għall-2016 fi Spanja u l-Polonja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea,
Wara li kkunsidra d-Deċiżjoni
1622/2006/KE tal-Parlament Ewropew u tal-Kunsill
tal-24 ta' Ottubru 2006 li tistabbilixxi azzjoni Komunitarja
għall-avveniment tal-Kapitali Ewropea tal-Kultura għas-snin mill-2007
sal-2019[2],
partikolarment l-Artikolu 9(3) tagħha,
Wara li kkunsidra
r-rakkomandazzjoni mill-Kummissjoni Ewropea ta' --- 2012,
Wara li kkunsidra
r-rapporti tal-Bord tal-Għażla ta' Ġunju 2011 dwar
il-proċess tal-għażla tal-Kapitali Ewropea tal-Kultura fi Spanja
u l-Polonja rispettivament,
Billi:
Filwaqt li
kkunsidra li l-kriterji msemmija fl-Artikolu 4 tad-Deċiżjoni
1622/2006/KE ntlaħqu kollha,
ADOTTA DIN ID-DEĊIŻJONI:
Artikolu 1
Donostia-San Sebastián u Wrocław
jinħatru bħala "Il-Kapitali Ewropea tal-Kultura
għall-2016" fi Spanja u l-Polonja.
Artikolu 2
Din
id-Deċiżjoni għandha tidħol fis-seħħ l-għada
tal-jum tal-pubblikazzjoni tagħha f'Il-Ġurnal Uffiċjali
tal-Unjoni Ewropea.
Magħmula fi Brussel, 
                                                                       Għall-Kunsill
                                                                       Il-President
[1]               ĠU L 304, 3.11.2006, p. l.
[2]               ĠU L 304, 3.11.2006, p. 1.